**Všeobecné zmluvné podmienky**

**Kupujúceho k Dynamickému nákupnému systému zriadeného Ministerstvom financií Slovenskej republiky na predmet obstarávania „Nákup počítačových zariadení, tlačiarní a príslušenstva 2023 – 2026“**

(ďalej len „VZP“)

**Preambula**

Účelom VZP je podrobnejšia úprava práv a povinností jednotlivých zmluvných strán Kúpnej zmluvy uzatvorenej v súlade s výsledkom verejného obstarávania s využitím Dynamického nákupného systému zriadeného Slovenskou republikou zastúpenou Ministerstvom financií Slovenskej republiky (ďalej len „Ministerstvo financií SR“) na predmet obstarávania „Nákup počítačových zariadení, tlačiarní a príslušenstva 2023 – 2026“ (ďalej len „Dynamický nákupný systém“) v zmysle § 58 a nasl. zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov. Ministerstvo financií SR oznámilo zámer zriadiť Dynamický nákupný systém zverejnením oznámenia o vyhlásení verejného obstarávania v Úradnom vestníku EÚ č............................. zo dňa ..................... a vo Vestníku verejného obstarávania Úradu pre verejné obstarávanie č......................... zo dňa ...................... pod značkou ........................... . Účelom VZP je zabezpečenie právnych princípov elektronického procesu verejného obstarávania, využitie efektívneho, moderného a transparentného plnenia predmetu zmluvného záväzku.

**Článok 1.**

**Úvodné ustanovenia**

1. Tieto VZP sú obchodnými podmienkami v zmysle § 273 ods. 1 Obchodného zákonníka, ktorými sa spravuje zmluvný záväzok vyplývajúci z Kúpnej zmluvy uzavretej medzi Ministerstvom financií ako Kupujúcim a úspešným uchádzačom verejného obstarávania s využitím Dynamického nákupného systému ako Predávajúcim (ďalej len „Zmluva“). Tieto VZP sú právne záväznou súčasťou Zmluvy, ktorá sa vyhotoví na základe vysúťaženej úspešnej ponuky v Dynamickom nákupnom systéme.
2. Na účely týchto VZP sa rozumie:
3. Kupujúcim – Ministerstvo financií SR ako verejný obstarávateľ podľa § 7 ods. 1 písm. a) zákona
č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov;
4. Predávajúcim – úspešný uchádzač určený elektronickým procesom Dynamického nákupného systému v súlade s § 58 a nasl. ustanoveniami zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov;
5. Dynamickým nákupným systémom – elektronický proces určený na obstarávanie tovaru, stavebných prác alebo služieb bežne dostupných na trhu definovaných minimálne v rozsahu skupiny podľa slovníka obstarávania, ktorých charakteristiky spĺňajú požiadavky verejného obstarávateľa alebo obstarávateľa. Pri dynamickom nákupnom systéme sa používajú výhradne elektronické prostriedky a elektronická komunikácia;
6. Zmluvou - Kúpna zmluva uzavretá medzi Ministerstvom financií ako Kupujúcim a úspešným uchádzačom verejného obstarávania s využitím Dynamického nákupného systému ako Predávajúcim, a to v súlade s § 58 a nasl. ustanoveniami zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov.
7. Subdodávateľom – hospodársky subjekt, ktorý uzavrie alebo uzavrel s úspešným uchádzačom písomnú odplatnú zmluvu na plnenie určitej časti Zmluvy;
8. Zmluvnými stranami –  Kupujúci a Predávajúci uvedení ďalej spolu tiež ako „Zmluvné strany“ alebo jednotlivo ako „Zmluvná strana“;

**Článok 2.**

**Predmet Zmluvy**

1. Predmetom Zmluvy je záväzok Predávajúceho dodať Kupujúcemu zariadenia a príslušenstvo špecifikované v príslušnej výzve na predkladanie ponúk (ďalej ako „Tovar“ alebo „Zariadenie“ v príslušnom tvare) Dynamického nákupného systému a previesť na Kupujúceho vlastnícke právo k Tovaru. Súčasťou dodania Tovaru môže byť aj poskytnutie služieb súvisiacich s dodaním Tovaru, a to v závislosti od kategórie dodaného tovaru. Kupujúci je povinný za riadne a včas dodaný Tovar zaplatiť Predávajúcemu kúpnu cenu a prevziať riadne, včas a bez vád dodaný Tovar v súlade so zmluvným záväzkom a týmito VZP.
2. Službami súvisiacimi s dodaním Tovaru sú najmä doprava Tovaru na miesto dodania, poskytovanie záručného servisu, servisná podpora na mieste (t.j. servis/oprava Zariadenia v sídle Kupujúceho, v prípade potreby v sídle Predávajúceho, resp. v príslušnom servisnom stredisku a prípadné poskytnutie náhradného Zariadenia počas vykonávania servisných prác v zmysle článku 8 týchto VZP), inštalácia Zariadenia, odvoz a ekologická likvidácia odpadu vrátane obalového materiálu, zaškolenie obsluhy (ďalej len „Súvisiace služby“).
3. Predávajúci je povinný odovzdať Kupujúcemu doklady, ktoré sú potrebné na prevzatie a na užívanie Tovaru, ako aj ďalšie doklady ustanovené v týchto VZP.

**Článok 3.**

**Kúpna cena za Tovar**

1. Kúpna cena za Tovar zahŕňajúca aj Súvisiace služby (ďalej ako „Kúpna cena za Tovar“) je špecifikovaná v Zmluve a je stanovená v zmysle zákona č. 18/1996 Z. z. o cenách v platnom znení (ďalej len „Zákon o cenách“) a vyhlášky Ministerstva financií Slovenskej republiky č. 87/1996 Z. z., ktorou sa vykonáva Zákon o cenách v platnom znení (ďalej len „Kúpna cena“).
2. Kúpna cena vrátane DPH predstavuje celkový limit zmluvy za Tovar podľa článku 2 bod 2.1 predstavuje celkový finančný limit Zmluvy. Kúpna cena je stanovená ako súčin množstva dodaného Tovaru a jednotkových cien za dodaný Tovar. Jednotkové ceny sú špecifikované v Zmluve. Jednotkové ceny sú nemenné a záväzné počas celej doby trvania Zmluvy. Predávajúci má nárok na odmenu iba za riadne dodaný Tovar.
3. Kúpna cena zahŕňa všetky náklady Predávajúceho vynaložené v súvislosti s dodávkou požadovaných Tovarov a súvisiacich služieb (najmä ale nie výlučne náklady za Tovar, na obstaranie Tovaru, dovozné clá, dopravu na miesto dodania, poistenie do času prechodu nebezpečenstva škody na Tovare na Kupujúceho, náklady na obalovú techniku a balenie, ako aj všetky ďalšie Súvisiace služby) a primeraný zisk Predávajúceho.
4. Kúpna cena za Tovar je stanovená v mene EUR. Ak je Predávajúci platcom DPH, k fakturovanej Kúpnej cene bude pripočítaná daň z pridanej hodnoty stanovená v súlade s právnymi predpismi platnými v čase dodania Tovaru.
5. Ak je Predávajúci identifikovaný pre DPH v inom členskom štáte EÚ a Tovar bude dodaný z iného členského štátu EÚ, Predávajúci nebude pri plnení Zmluvy fakturovať s DPH. Vo svojej kontraktačnej ponuke však musí uviesť príslušnú sadzbu a výšku DPH podľa zákona č. 222/2004 Z. z. a cenu vrátane DPH. Kupujúci nie je zdaniteľnou osobou a v tomto prípade je/bude registrovaný pre DPH podľa § 7 zákona č. 222/2004 Z. z. a bude povinný odviesť DPH v Slovenskej republike podľa zákona č. 222/2004 Z. z.

**Článok 4.**

**Podmienky dodania a preberania Tovaru**

1. Predávajúci minimálne 10 (desať) kalendárnych dní pred dodaním Tovaru upozorní Kupujúceho na dodávku Tovaru, a to prostredníctvom elektronickej pošty na adresu osoby oprávnenej konať vo veciach technických, uvedenú v článku 12 VZP. V prípade, ak Kupujúci riadne, včas a bez vád dodaný Tovar neprevezme, nebude Predávajúci v omeškaní.
2. V prípade ak dodanie Tovaru alebo jeho časti vyžaduje inštaláciu, súčasťou záväzku Predávajúceho dodať Tovar riadne a včas je vykonanie inštalácie Tovaru na dohodnutom mieste a v dohodnutom čase. Náklady na inštaláciu Tovaru alebo jeho časti sú v plnom rozsahu zahrnuté v Kúpnej cene za Tovar.
3. Tovar sa považuje za riadne dodaný po skončení preberacieho konania a podpísaní dodacieho listu s uvedením dátumu, pečiatky a podpisu poverenej osoby Kupujúceho (osoba oprávnená konať vo veciach technických) a poverenej osoby Predávajúceho, a to uvedením dátumu, pečiatky a podpisu poverenej osoby Predávajúceho uvedenom v dodacom liste. Predávajúci na dodacom liste uvedie špecifikáciu Tovarov, množstvo Tovarov, uvedie záruky a výrobné čísla výrobcu/výrobcov na všetky dodané Zariadenia a príslušenstvo. Pre príslušenstvo sa uvedie záruka v prípade, ak príslušenstvo má samostatnú záruku.
4. Tovar je Predávajúci povinný dodať v množstve, akosti a vyhotovení, ktoré určuje Zmluva a v súlade s VZP. Dodaný Tovar musí byť nový, nepoužívaný, riadne zabalený v originálnom balení, chránený a s potvrdeným záručným listom alebo ekvivalentným dokladom, pokiaľ je k nemu tento doklad obvykle dodávaný, s návodom na obsluhu v slovenskom resp. českom jazyku na plnohodnotné používanie a so všetkými potrebnými inštalačnými médiami a príslušenstvom.
5. Kupujúci je oprávnený odmietnuť prevziať Tovar v prípade, ak má Tovar vady, najmä faktické vady (t.j. vady množstva Tovaru, vady v akosti a vyhotovení Tovaru, vady v obale alebo vybavení na prepravu, dodanie iného Tovaru alebo vady v dokladoch potrebných na užívanie Tovaru). V takomto prípade sa považuje takáto dodávka Tovaru za neuskutočnenú a Predávajúci sa dostáva do omeškania.
6. Predávajúci zodpovedá za vadu, ktorú má Tovar v okamihu, keď prechádza nebezpečenstvo škody na Tovare na Kupujúceho, aj keď sa vada stane zjavnou až po tomto čase. Povinnosti Predávajúceho vyplývajúce zo záruky za akosť Tovaru tým nie sú dotknuté.

**Článok 5.**

**Termín a miesto dodania Tovaru**

1. Miestom dodania Tovaru je sídlo Kupujúceho v Bratislave, ak nie je v Zmluve výslovne uvedené iné miesto dodania Tovaru. Kupujúci si vyhradzuje právo podrobnejšie upraviť zmluvné podmienky miesta dodania Tovaru v Zmluve.
2. Predávajúci sa zaväzuje dodať Tovar najneskôr v lehote do 10 (desiatich) kalendárnych dní od účinnosti Zmluvy na miesto dodania určené podľa VZP, ak nie je v Zmluve výslovne uvedená iná lehota na dodanie Tovaru. Pri preberaní Tovaru je Kupujúci oprávnený Tovar prezrieť, aby zistil, či Tovar nevykazuje faktické vady. Kupujúci je povinný prevziať iba Tovar dodaný riadne, včas a bez vád.
3. Predávajúci, jeho zamestnanci a tretie osoby, ktoré sa budú podieľať na plnení predmetu Zmluvy v sídle Kupujúceho, sa zaväzujú dodržiavať podmienky prístupu tretích strán do objektov Kupujúceho. Dokument upravujúci prístup tretích strán do objektov Kupujúceho tvorí Prílohu č. 2 týchto VZP.
4. Predávajúci sa zaväzuje dodať Tovar, ktorý je certifikovaný a schválený na dovoz a predaj v Slovenskej republike, resp. v rámci Európskej únie a bude vyhovovať platným medzinárodným normám, STN a všeobecne záväzným právnym predpisom.

**Článok 6.**

**Platobné a fakturačné podmienky**

1. Kupujúci sa zaväzuje za riadne a včas dodaný Tovar zaplatiť Predávajúcemu Kúpnu cenu uvedenú v Zmluve a v súlade s VZP, a to na základe faktúry vystavenej Predávajúcim po dodaní Tovaru a podpísaní dodacieho listu. Kupujúci neposkytne Predávajúcemu preddavok na zrealizovanie predmetu plnenia Zmluvy a VZP.
2. Každá faktúra vystavená Predávajúcim musí obsahovať náležitosti podľa zákona č. 222/2004 Z. z. o DPH v znení neskorších predpisov a zákona č. 431/2002 Z. z. o účtovníctve v platnom znení, ako aj číslo zmluvy Kupujúceho. Neoddeliteľnou súčasťou faktúry Predávajúceho bude fotokópia dodacieho listu potvrdeného Kupujúcim.
3. Faktúra je splatná do 30 (tridsiatich) kalendárnych dní od dátumu jej doručenia do sídla Kupujúceho. Faktúry sú Kupujúcemu doručované výlučne:
4. elektronicky e-mailom vo formáte PDF na adresu elektronickej pošty: podatelna@mfsr.sk. Jeden e-mail môže obsahovať maximálne 1 PDF faktúru, maximálna veľkosť e-mailu je 10 MB. Faktúra vo formáte PDF musí byť pripojená ako príloha k e-mailu. Prílohy k faktúre (dodací list, súpis prác, akceptačný protokol atď.) sa nesmú odosielať ako samostatný súbor, ale musia byť súčasťou faktúry (t .j. prílohou musí byť len jediný PDF súbor, ktorý bude obsahovať všetky strany faktúry, vrátane všetkých jej príloh). Žiadne ďalšie prílohy (JPG, GIF atď.) nesmú byť súčasťou e-mailu, z dôvodu dodržiavania pravidiel kybernetickej bezpečnosti,

alebo

1. hodnoverne elektronicky prostredníctvom elektronickej schránky Kupujúceho zriadenej na portáli Slovensko.sk. Adresa elektronickej schránky - UPVS ID: ico://sk/00151742. Jedna správa môže obsahovať maximálne jednu faktúru. Prílohy k faktúre (dodací list, súpis prác, akceptačný protokol atď.) sa nesmú odosielať ako samostatný súbor, musia byť súčasťou faktúry (t. j. prílohou musí byť len jediný PDF súbor, ktorý bude obsahovať všetky strany faktúry, vrátane všetkých jej príloh). Správa môže byť len vo formáte PDF, TXT, PNG, XML. Maximálna veľkosť všetkých objektov vložených do správy nemôže presiahnuť 33 MB.
2. Neúplne alebo nesprávne vystavenú faktúru je Kupujúci oprávnený v lehote splatnosti stornovať a doručiť Predávajúcemu oznámenie o storne faktúry spolu so žiadosťou o opravu, resp. doplnenie faktúry. Nová, doplnená elektronická faktúra bude doručená spôsobom uvedeným v písm. a) alebo b) tohto bodu 6.3 a plynie u nej nová 30-dňová kalendárna lehota splatnosti.
3. Predávajúci berie na vedomie, že ak si nesplnil svoju oznamovaciu povinnosť podľa § 6 zákona č. 222/2004  Z. z. o dani z pridanej hodnoty a neoznámil Finančnému riaditeľstvu SR svoj bankový účet uvedený v identifikačných údajoch Predávajúceho, Kupujúci nie je povinný Predávajúcemu uhradiť faktúru, a to až do dňa splnenia oznamovacej povinnosti. Do doby splnenia oznamovacej povinnosti nie je Kupujúci v omeškaní s úhradou faktúry. Predávajúci je povinný písomne oznámiť Kupujúcemu akúkoľvek zmenu, doplnenie alebo zrušenie týkajúce sa bankového účtu, uvedeného v identifikačných údajoch Predávajúceho.
4. Všetky faktúry budú uhrádzané výhradne bezhotovostným prevodom. Kúpna cena za Tovar sa považuje za riadne uhradenú dňom pripísania fakturovanej sumy na účet Predávajúceho.

**Článok 7.**

**Záruka za akosť Tovaru a zodpovednosť za vady**

1. Záručná doba pre jednotlivé druhy Tovarov tvoriacich predmet plnenia Zmluvy je Predávajúcim uvedená v ponuke (ďalej len „Záručná doba“). Ak výrobca alebo distribútor Tovaru poskytuje dlhšiu Záručnú dobu, je Predávajúci povinný poskytnúť Kupujúcemu Záručnú dobu najmenej v rovnakej dĺžke trvania.
2. Záručná doba začína plynúť deň nasledujúci po skončení preberacieho konania špecifikovaného v článku 4 VZP a podpísania dodacieho listu alebo ekvivalentného dokumentu zo strany Kupujúceho.
3. Predávajúci zodpovedá za to, že Tovary tvoriace predmet plnenia Zmluvy budú mať počas Záručnej doby vlastnosti stanovené výrobcom, a že Tovar bude spôsobilý na použitie na účel na aký sa Tovar obvykle používa.
4. Predávajúci zodpovedá za bezchybný technický a právny stav Tovaru (Zariadenia).
5. Ak Predávajúci nedodá Tovar riadne a včas, v množstve a v akosti dohodnutej Zmluvnými stranami, alebo pri dodaní Tovaru poruší niektorú z povinností vyplývajúcich mu zo Zmluvy a VZP, má dodaný Tovar vady. Za vady sa považujú aj vady inštalácie Tovaru a vady v dokladoch potrebných na užívanie Tovaru. Zodpovednosť za vady sa spravuje príslušnými ustanoveniami Obchodného zákonníka.

**Článok 8.**

**Podmienky záručného servisu**

1. Predávajúci sa zaväzuje poskytovať služby spojené s priebežným zabezpečovaním bezplatného autorizovaného záručného servisu počas Záručnej doby, a to v sídle Kupujúceho, ak nie je v Zmluve výslovne uvedené inak. V prípade potreby zabezpečí Predávajúci záručný servis aj mimo sídla Kupujúceho. Predávajúci sa zaväzuje poskytovať záručný servis sám, resp. prostredníctvom tretej osoby (ďalej len „Autorizovaný servis Predávajúceho“). V prípade poskytovania záručného servisu prostredníctvom Autorizovaného servisu Predávajúceho sa Predávajúci zaväzuje v plnom rozsahu zabezpečiť, aby bol záručný servis poskytovaný riadne a včas, pričom komunikáciu s Autorizovaným servisom Predávajúceho zabezpečuje výlučne Predávajúci.
2. Predávajúci sa zaväzuje poskytovať služby autorizovaného záručného servisu počas Záručnej doby s nasledovnými podmienkami:
3. vykonávanie servisu odborne kvalifikovanými osobami,
4. servis od pondelka do piatka od 8:00 hod. do 16:00 hod., okrem štátnych sviatkov; ak v Zmluve nie je určený iný čas servisu,
5. nástup servisného technika na opravu v mieste sídla Kupujúceho (v prípade dohody aj mimo sídla Predávajúceho) najneskôr do konca pracovného dňa nasledujúceho po dni, v ktorom bola nahlásená porucha Predávajúcemu,
6. odstránenie vád najneskôr do 2 pracovných dní od nástupu servisného technika, alebo podľa dohody, v závislosti od charakteru a rozsahu vady.
7. Predávajúci znáša všetky náklady a výdavky spojené s odstránením vady počas záručnej doby (napr. dopravné náklady, výmena komponentov alebo iných častí Tovarov).
8. Za riadne nahlásenie poruchy sa považuje doručenie žiadosti o vykonanie záručného servisu Predávajúcemu v súlade s článkom 12 VZP obsahujúcej stručný opis poruchy, uvedenie času a predpokladaného dôvodu jej vzniku, mena, priezviska a pracovného postavenia oprávneného zástupcu Kupujúceho pre tieto účely. Pre vylúčenie akýchkoľvek pochybností sa Zmluvné strany dohodli, že za písomnú žiadosť sa pre účely tohto bodu VZP považuje tiež žiadosť zaslaná elektronickou poštou na e-mailovú adresu uvedenú v bode 12.3 článku 12 VZP.
9. Ak ide o vadu Tovaru, ktorú Predávajúci objektívne nemôže odstrániť v lehote podľa bodu 8.2 VZP, poskytne bezodplatne Kupujúcemu náhradné zariadenie rovnakých alebo lepších parametrov po dobu odstraňovania vady, resp. iné vhodné náhradné riešenie.
10. Záručná doba sa predlžuje o dobu, počas ktorej bol Tovar v oprave, resp. od nahlásenia vady Predávajúcemu po jej odstránenie.

**Článok 9.**

**Sankcie, náhrada škody a iné povinnosti**

1. V prípade omeškania s dodaním Tovaru v termíne určenom v bode 5.2 týchto VZP alebo v termíne určenom v Zmluve, je Kupujúci oprávnený uplatniť si voči Predávajúcemu zmluvnú pokutu vo výške 0,05 % z Kúpnej ceny Tovaru vrátane DPH za každý deň omeškania s riadnym dodaním Tovaru.
2. V prípade, ak Predávajúci nedodrží lehoty na odstránenie vád Tovaru v Záručnej dobe špecifikované v bode 8.2 VZP, je Kupujúci oprávnený uplatniť si voči Predávajúcemu zmluvnú pokutu vo výške 0,05 % z Kúpnej ceny Tovaru vrátane DPH za každý deň omeškania Predávajúceho s odstránením vady.
3. Predávajúci sa zaväzuje uhradiť Kupujúcemu zmluvnú pokutu podľa ustanovení týchto VZP v lehote do 30 kalendárnych dní odo dňa doručenia písomnej výzvy na jej úhradu. Zmluvné pokuty podľa týchto VZP je Kupujúci oprávnený uložiť Predávajúcemu aj opakovane. Zaplatením zmluvnej pokuty podľa týchto VZP sa Predávajúci nezbavuje splnenia povinnosti, ktorá bola zabezpečená zmluvnou pokutou. Zaplatením zmluvnej pokuty nie je dotknutý nárok Kupujúceho na náhradu škody v plnej výške.
4. V prípade omeškania Kupujúceho s úhradou faktúry Predávajúceho, je Predávajúci oprávnený požadovať od Kupujúceho úroky z omeškania v sadzbe podľa nariadenia Vlády SR č. 21/2013 Z. z., ktorým sa vykonávajú niektoré ustanovenia Obchodného zákonníka. Predávajúci má nárok na náhradu škody spôsobenej omeškaním so splnením peňažného záväzku Kupujúceho, len ak táto škoda nie je krytá úrokmi z omeškania.
5. Predávajúci výslovne vyhlasuje, že nepatrí k osobám uvedeným v prílohe č. 1 nariadenia Rady (EÚ) č. 269/2014 zo 17. marca 2014 o reštriktívnych opatreniach vzhľadom na konanie narúšajúce alebo ohrozujúce územnú celistvosť, zvrchovanosť a nezávislosť Ukrajiny v znení doplnenom v zmysle vykonávacieho nariadenia Rady (EÚ) č. 2022/581 z 8.apríla 2022 (ďalej len „Osoby na sankčných zoznamoch“). Predávajúci zároveň vyhlasuje, že nie je osobou, subjektom alebo orgánom akýmkoľvek spôsobom spojeným, vlastneným alebo kontrolovaným Osobou na sankčnom zozname podľa citovaného vykonávacieho nariadenia Rady (EÚ).
6. Predávajúci výslovne vyhlasuje, že plnením Zmluvy a VZP nedôjde k rozporu so zákonom č. 289/2016
Z. z. o vykonávaní medzinárodných sankcií v znení neskorších predpisov, a teda najmä nedôjde k porušeniu akejkoľvek medzinárodnej sankcie upravenej v akomkoľvek predpise o medzinárodnej sankcii podľa § 2 písm. b) zákona č. 289/2016 Z. z. o vykonávaní medzinárodných sankcií v znení neskorších predpisov.
7. Za účelom vylúčenia pochybností Predávajúci berie na vedomie a vyhlasuje, že v prípade, ak sa budú na strane Predávajúceho ako zmluvnej strany podieľať viaceré subjekty, vyhlásenia podľa bodu 9.5 až 9.7 týchto VZP sa v plnom rozsahu vzťahujú na všetky subjekty na strane Predávajúceho.
8. Predávajúci sa zaväzuje zabezpečiť pravdivosť vyhlásení uvedených v bode 9.5 až 9.7 týchto VZP po celú dobu platnosti a účinnosti zmluvného záväzku vplývajúceho zo Zmluvy. V prípade, ak sa kedykoľvek v priebehu trvania zmluvného záväzku preukáže nepravdivosť ktoréhokoľvek vyhlásenia Predávajúceho podľa bodu 9.5. a/alebo 9.6 a/alebo 9.7 týchto VZP, uvedená skutočnosť predstavuje podstatné porušenie Zmluvy zo strany Predávajúceho, zakladajúce oprávnenie Kupujúceho odstúpiť od Zmluvy s účinnosťou ku dňu doručenia oznámenia o odstúpení od Zmluvy Predávajúcemu, a to bez akéhokoľvek nároku Predávajúceho na náhradu škody.
9. Predávajúci berie na vedomie, že v prípade, ak sa preukáže nepravdivosť ktoréhokoľvek vyhlásenia Predávajúceho podľa bodu 9.6 týchto VZP, bude Kupujúci postupovať v súlade s nariadením Rady (EÚ) a vykonávacím nariadením Rady (EÚ) uvedeným v bode 9.6 týchto VZP a na základe dohody Zmluvných strán Kupujúcemu zároveň vzniká nárok na úhradu zmluvnej pokuty voči Predávajúcemu vo výške plnení poskytnutých Predávajúcemu Kupujúcim podľa ustanovení týchto VZP za obdobie, počas ktorého bola preukázaná nepravdivosť vyhlásenia podľa bodu 9.6 týchto VZP.

**Článok 10.**

**Vlastnícke právo k Tovaru a prechod nebezpečenstva škody na Tovare**

Nebezpečenstvo škody na Tovare a vlastnícke právo k Tovaru prechádza na Kupujúceho momentom riadneho dodania Tovaru, t.j. podpisom dodacieho listu podľa článku 4 bodu 4.3 VZP.

**Článok 11.**

**Odstúpenie od Zmluvy**

1. Zmluvné strany môžu odstúpiť od Zmluvy v prípade podstatného porušenia zmluvnej povinnosti druhou Zmluvnou stranou alebo v prípadoch stanovených zákonom.
2. Kupujúci je oprávnený okamžite odstúpiť od Zmluvy v prípade podstatného porušenia Zmluvy a VZP zo strany Predávajúceho, ktorým sa rozumie najmä prípad, ak:
3. je Predávajúci v omeškaní s dodaním Tovarov o viac ako 30 (tridsať) kalendárnych dní, ak si Zmluvné strany nedohodli inú lehotu dodania.
4. dodaný Tovar nespĺňa dojednané parametre a/alebo kvalitu v zmysle ustanovení Zmluvy a týchto VZP;
5. ide o opakovanú vadu na časti Tovaru za predpokladu, že sa vada na časti Tovaru vyskytne najmenej trikrát;
6. je zrejmé, že z dôvodov na strane Predávajúceho Tovar nebude dodaný riadne a/alebo včas;
7. Predávajúci poruší článok 9 bod 9.5, bod 9.6, bod 9.7, bod 9.8, článok 17 bod 17.6 týchto VZP. Pre vylúčenie pochybností porušenie uvedených ustanovení VZP sa neposudzuje kumulatívne;
8. v ďalších prípadoch uvedených v Zmluve a týchto VZP.
9. Kupujúci je oprávnený odstúpiť od Zmluvy bez akýchkoľvek sankcií aj v prípade, ak
10. nastanú skutočnosti uvedené v § 19 Zákona o verejnom obstarávaní;
11. Predávajúci ako právnická osoba bol právoplatne odsúdený za trestný čin spáchaný v súvislosti s verejným obstarávaním alebo so žiadosťou o pomoc a podporu poskytovanú z fondov Európskej únie podľa osobitného predpisu alebo o iné plnenie z fondov Európskej únie, s ich poskytovaním alebo využívaním;
12. sa Predávajúci stane spoločnosťou v kríze v zmysle § 67a Obchodného zákonníka, ak je na majetok Predávajúceho začatá exekúcia alebo ak Predávajúci vstúpil do likvidácie;
13. V prípade nepodstatného porušenia VZP sú Zmluvné strany oprávnené od Zmluvy odstúpiť po márnom uplynutí primeranej lehoty stanovenej v písomnej výzve druhej zmluvnej strane na odstránenie konania v rozpore so VZP a/alebo právnymi predpismi ako aj následkov takého konania. Ak sa Zmluvné strany nedohodnú inak, primeranou lehotou podľa predchádzajúcej vety je 30 (tridsať) kalendárnych dní.
14. Predávajúci je oprávnený odstúpiť od Zmluvy v prípade podstatného porušenia VZP zo strany Kupujúceho, ktorým sa rozumie prípad, ak je Kupujúci v omeškaní s uhradením faktúry o viac ako 30 (tridsať) kalendárnych dní a dlžnú čiastku Kupujúci neuhradí ani v primeranej dodatočnej lehote, nie kratšej ako 30 (tridsať) kalendárnych dní, poskytnutej mu Predávajúcim v písomnej výzve.
15. Predávajúci berie na vedomie a súhlasí s tým, že Kupujúci je oprávnený bez akýchkoľvek sankcií odstúpiť od Zmluvy v čase, kedy ešte nedošlo k plneniu zo Zmluvy a VZP, a to v prípade, ak výsledky administratívnej finančnej kontroly vykonanej príslušným riadiacim orgánom pre operačný program Európskej únie alebo pre mechanizmus finančných podpôr Európskej únie neumožnia Kupujúcemu financovanie výdavkov vzniknutých v súvislosti s obstaraním Tovaru a Súvisiacich služieb na základe Zmluvy.
16. Odstúpenie od Zmluvy musí mať písomnú formu, musí sa v ňom uviesť dôvod odstúpenia a musí byť doručené druhej Zmluvnej strane v súlade s týmito VZP.

**Článok 12.**

**Doručovanie**

1. Písomnosť alebo iné správy, ktoré sa doručujú v súvislosti so Zmluvou a VZP (každá z nich ďalej ako „Oznámenie“) musia byť:
2. v písomnej podobe;
3. doručené (i) osobne, (ii) doporučenou listovou zásielkou prostredníctvom poštovej služby, (iii) kuriérom prostredníctvom kuriérskej spoločnosti (iv) elektronickou poštou na adresy, ktoré budú oznámené v súlade s týmto článkom VZP alebo (v) formou doručenia do elektronickej schránky Zmluvnej strany.
4. Oznámenie poskytované Kupujúcemu bude zaslané na adresu uvedenú nižšie alebo inej osobe alebo na inú adresu, ktorú Kupujúci priebežne oznámi Predávajúcemu v súlade s týmto článkom VZP:

**Kupujúci:**

Osoba oprávnená konať vo veciach technických:

Meno a priezvisko:

e-mail:

telefón:

1. Oznámenie poskytované Predávajúcemu bude zaslané na adresu uvedenú nižšie alebo inej osobe alebo na inú adresu, ktorú Predávajúci priebežne oznámi Kupujúcemu v súlade s týmto článkom VZP:

**Predávajúci:**

Názov spoločnosti:

Adresa:

Osoba určená na vybavovanie a nahlasovanie vád, servisných a technických záležitostí:

Meno a priezvisko:

e-mail:

telefón:

1. Oznámenie nadobúda účinnosť okamihom jeho prevzatia a má sa za prevzaté - doručené do dispozície zmluvnej strany:
2. v čase jeho doručenia (alebo odmietnutia jeho prevzatia), pokiaľ sa doručuje osobne alebo kuriérom; alebo
3. v čase jeho doručenia, ale najneskôr v deň vrátenia nedoručenej listovej zásielky odosielateľovi, pričom písomnosť spôsobuje právne následky, aj keď sa adresát o jej obsahu nedozvedel; alebo
4. v čase jeho doručenia, ale najneskôr nesledujúci pracovný deň po jeho odoslaní, pokiaľ sa doručuje prostredníctvom elektronickej pošty (e-mail); alebo
5. v čase jeho doručenia, ale najneskôr najbližší pracovný deň bezprostredne nasledujúci po kalendárnom dni, kedy bola písomnosť uložená do elektronickej schránky druhej Zmluvnej strany, aj keď sa adresát o tom nedozvedel, pokiaľ sa doručuje do elektronickej schránky prostredníctvom Ústredného portálu verejnej správy. Zo strany Zmluvných strán nejde o výkon verejnej moci, iba o využívanie existujúcich technických prostriedkov vhodných na komunikáciu.
6. Zmluvné strany sa ďalej pre zamedzenie pochybností dohodli, že komunikácia Zmluvných strán, ktorá **má povahu právneho úkonu** (napr. odstúpenie od zmluvy, uplatnenie zmluvnej pokuty a pod.), bude na základe dohody Zmluvných strán vykonávaná písomne formou doručenia do elektronickej schránky Zmluvnej strany v zmysle zákona o e-Governmente alebo doporučenej listovej zásielky prostredníctvom poštovej služby alebo kuriérskej služby. Písomnosti doručované do elektronickej schránky Zmluvnej strany sa doručujú do vlastných rúk, pričom na základe dohody Zmluvných strán sa uplatňuje fikcia doručenia podľa § 32 ods. 5 písm. b) zákona o e-Governmente. Ak sa písomnosť doručovaná formou listovej zásielky vráti odosielateľovi ako nedoručiteľná z akýchkoľvek dôvodov, za deň jej doručenia sa považuje deň vrátenia zásielky odosielateľovi, pričom písomnosť spôsobuje právne následky, aj keď sa adresát o jej obsahu nedozvedel.

**Článok 13.**

**Ostatné ustanovenia**

1. Zmluvné strany sú si vedomé, že verejné obstarávanie prebieha ako elektronický proces Dynamického nákupného systému súlade s § 58 a nasl. ustanoveniami zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov, v ktorom sa používajú výhradne elektronické prostriedky a elektronická komunikácia.
2. Každý uchádzač svojou požiadavkou o zaradenie do Dynamického nákupného systému a predloženou ponukou vyjadril svoj dobrovoľný súhlas a prejavil svoju vôľu slobodne a vážne uzatvoriť s Kupujúcim do budúcna zmluvný záväzok po splnení podmienok verejného obstarávania a kritérií Dynamického nákupného systému. Súčasťou ponuky je špecifikácia Tovaru a štruktúrovaný rozpočet Kúpnej ceny podľa vzoru uvedeného v Prílohe č. 1 k týmto VZP.
3. Predávajúci vyhlasuje, že ako uchádzač Dynamického nákupného systému sa vopred oboznámil s VZP a súhlasí s ich podmienkami a ich právnou záväznosťou.

**Článok 14.**

**Partner verejného sektora a subdodávatelia**

1. Na poskytovanie plnení, ktoré tvoria predmet Zmluvy, má Predávajúci, za podmienok dohodnutých v týchto VZP, právo uzatvárať subdodávateľské zmluvy. Tým nie je dotknutá zodpovednosť Predávajúceho za plnenie zmluvného záväzku v súlade s § 41 ods. 8 platného Zákona o verejnom obstarávaní a Predávajúci je povinný odovzdávať Kupujúcemu plnenia sám, na svoju zodpovednosť, v dohodnutom čase a v dohodnutej kvalite.
2. Zoznam subdodávateľov s ich identifikačnými údajmi v rozsahu: (i) meno a priezvisko alebo obchodné meno, resp. názov, (ii) adresa pobytu alebo sídlo, (iii) IČO alebo dátum narodenia, ak nebolo pridelené IČO, (iv) podiel plnenia zo Zmluvy v percentuálnom vyjadrení, ako aj údaje o osobe oprávnenej konať za subdodávateľa v rozsahu meno a priezvisko, adresa pobytu a dátum narodenia a predmet subdodávky, tvorí súčasť ponuky Predávajúceho vypracovanú podľa vzoru, ktorý tvorí prílohu týchto VZP ako Príloha č.3.
3. Predávajúci je povinný písomne oznámiť Kupujúcemu akúkoľvek zmenu údajov o subdodávateľovi bezodkladne po tom, ako sa o takej zmene dozvedel.
4. Predávajúci je oprávnený zmeniť alebo doplniť subdodávateľa počas trvania Zmluvy. Predávajúci je povinný predložiť Kupujúcemu písomné oznámenie o zmene alebo doplnení subdodávateľa, ktoré bude obsahovať údaje o navrhovanom subdodávateľovi v rozsahu podľa bodu 14.2 tohto článku VZP. Akúkoľvek zmenu subdodávateľa, ktorá predstavuje zmenu údajov uvedených v Prílohe č. 3 VZP, musí Predávajúci písomne oznámiť Kupujúcemu 15 (pätnásť) kalendárnych dní pred dňom zmeny alebo doplnení subdodávateľa. Zmena alebo doplnenie subdodávateľa podlieha súhlasu zo strany Kupujúceho.
5. Kupujúci je oprávnený požiadať Predávajúceho, aby nahradil subdodávateľa alebo inú osobu, prostredníctvom ktorej preukázal splnenie podmienok účasti vo verejnom obstarávaní, ak má zmenený/nový subdodávateľ alebo zmenená/nová iná osoba sídlo v treťom štáte, s ktorým nemá Slovenská republika alebo Európska únia uzavretú medzinárodnú zmluvu zaručujúcu rovnaký a účinný prístup k verejnému obstarávaniu v tomto treťom štáte pre hospodárske subjekty so sídlom v Slovenskej republike podľa § 41 ods. 2 Zákona o verejnom obstarávaní. Predávajúcemu sa zakazuje použiť na plnenie zmluvného záväzku subdodávateľa, ktorého konečným užívateľom výhod je verejný funkcionár vymedzený v § 11 ods. 1 písm. c) Zákona o verejnom obstarávaní.
6. Porušenie povinnosti vyplývajúce z bodov 14.3, 14.4 a 14.5 tohto článku VZP sa považuje za podstatné porušenie Zmluvy zo strany Predávajúceho.
7. Predávajúci vyhlasuje, že je ku dňu účinnosti Zmluvy zapísaný v registri partnerov verejného sektora v zmysle Zákona o registri partnerov verejného sektora a tiež každý jemu známy subdodávateľ v ktoromkoľvek rade, ktorý je partnerom verejného sektora je zapísaný v registri partnerov verejného sektora. Ďalej Predávajúci vyhlasuje, že ku dňu účinnosti zmluvného záväzku má ako partner verejného sektora alebo má osoba, ktorá plní povinnosti oprávnenej osoby pre Predávajúceho v zmysle zákona č. 315/2016 Z. z. o registri partnerov verejného sektora a o zmene a doplnení niektorých zákonov, v znení neskorších predpisov (ďalej len „Zákon o RPVS“), splnené všetky povinnosti, ktoré pre Predávajúceho ako partnera verejného sektora alebo pre oprávnenú osobu vyplývajú zo Zákona o RPVS a konečným užívateľom výhod nie je osoba (verejný funkcionár) vymedzená v § 11 ods. 1 písm. c) Zákona o verejnom obstarávaní. Zmluvné strany sa dohodli, že ak sa vyhlásenia podľa tohto bodu ukážu ako nepravdivé, Kupujúci nie je v omeškaní s plnením zmluvného záväzku až do splnenia povinnosti Predávajúceho, resp. oprávnenej osoby.
8. Predávajúci, jeho subdodávatelia v zmysle § 2 ods. 5 písm. e) Zákona o verejnom obstarávaní a subdodávatelia podľa § 2 ods. 1 písm. a) bod 7 Zákona o RPVS, musia byť zapísaní do registra partnerov verejného sektora počas celej doby trvania Zmluvy, pokiaľ Zákon o RPVS neuvádza inú zákonom stanovenú lehotu. U subdodávateľov táto povinnosť platí len vtedy, ak subdodávatelia majú povinnosť byť zapísaní v registri partnerov verejného sektora podľa Zákona o RPVS.
9. Ak sa po účinnosti Zmluvy stala konečným užívateľom výhod Predávajúceho, jeho subdodávateľa alebo jeho subdodávateľa podľa Zákona o RPVS osoba podľa § 11 ods. 1 písm. c) zákona o verejnom obstarávaní (verejný funkcionár), Kupujúci môže po uplynutí 30 dní odo dňa, keď táto skutočnosť nastala, ak táto skutočnosť stále trvá, odstúpiť od Zmluvy.
10. Predávajúci zodpovedá za správnosť a úplnosť údajov zapísaných v registri partnerov verejného sektora, identifikáciu konečného užívateľa výhod a overovanie identifikácie konečného užívateľa výhod v zmysle
§ 11 Zákona o RPVS. Kým Predávajúci nevykoná overenie identifikácie konečného užívateľa výhod, Kupujúci nie je povinný plniť zo zmluvného záväzku a nedostane sa pri tom do omeškania. Kupujúci má právo odstúpiť od tohto zmluvného záväzku z dôvodov, uvedených v § 15 ods. 1 Zákona o RPVS. Kupujúci nie je v omeškaní a nie je povinný plniť čo mu ukladajú VZP, ak nastanú dôvody podľa § 15 ods. 2 Zákona o RPVS.
11. Kupujúci má právo uplatniť si u Predávajúceho zmluvnú pokutu vo výške 0,05 % eur z Kúpnej ceny Tovaru vrátane DPH za každý deň existencie dôvodu vzniku práva na odstúpenie od Zmluvy v zmysle § 15 ods. 1 zákona o registri partnerov verejného sektora.
12. Predávajúci je povinný Kupujúcemu oznámiť zmenu v osobe, resp. osobách, ktoré sú v registri partnerov verejného sektora zapísané ako koneční užívatelia výhod alebo výmaz Predávajúceho z registra partnerov verejného sektora najneskôr do 5 dní odo dňa vykonania zmeny alebo výmazu v registri partnerov verejného sektora.
13. Prípadné vyčiarknutie subdodávateľa z registra partnerov verejného sektora počas trvania Zmluvy je Predávajúci povinný bezodkladne oznámiť Kupujúcemu. Predávajúci má oznamovaciu povinnosť voči Kupujúcemu bezodkladne od momentu, kedy sa túto skutočnosť preukázateľne dozvedel.
14. Na subdodávateľov sa vzťahuje povinnosť strpieť výkon finančnej kontroly a auditu súvisiacich s plnením podľa týchto VZP, obdobne ako na Predávajúceho, pričom Predávajúci sa zaväzuje túto povinnosť subdodávateľov výslovne uviesť v písomnej zmluve uzatvorenej s každým subdodávateľom Predávajúceho.

**Článok 15.**

**Protikorupčná doložka**

1. Pri plnení Zmluvy sa Predávajúci zaväzuje zaviesť a vykonávať všetky nevyhnutné a vhodné postupy a opatrenia vedúce k zabráneniu protispoločenskej činnosti, definovanej v zákone č. 54/2019 Z. z. o ochrane oznamovateľov protispoločenskej činnosti a o zmene a doplnení niektorých zákonov.
2. Predávajúci vyhlasuje, že podľa jeho vedomostí žiaden z jeho predstaviteľov, zástupcov, zamestnancov, alebo iných osôb konajúcich v jeho mene pri poskytovaní plnenia predmetu Zmluvy, ani nebude priamo alebo nepriamo ponúkať, dávať, vyžadovať ani prijímať finančné prostriedky alebo akékoľvek oceniteľné hodnoty, alebo poskytovať akékoľvek výhody, dary, alebo pohostenia zamestnancovi Kupujúceho, za účelom ovplyvňovať konanie takejto osoby v jej funkcii, s využitím odmeňovania, alebo navádzania k nekorektnému výkonu príslušnej funkcie alebo činnosti akoukoľvek osobou, za účelom získania alebo udržania výhody pri podnikateľskej činnosti.
3. Pokiaľ všeobecne záväzné právne predpisy neustanovujú inak, Predávajúci sa zaväzuje bez zbytočného odkladu oznámiť primeranou formou zástupcovi Kupujúceho akékoľvek podozrenie na porušenie akéhokoľvek ustanovenia tohto článku VZP a byť súčinný pri dôkladnom vyšetrení takéhoto podozrenia.
4. V prípade porušenia ktoréhokoľvek z vyššie uvedených ustanovení tohto článku VZP Predávajúcim je Kupujúci oprávnený, aj bez predchádzajúceho upozornenia, odstúpiť od Zmluvy s uvedením dôvodu odstúpenia, a to s účinnosťou odo dňa doručenia oznámenia o odstúpení Zmluvy bez toho, aby Predávajúcemu vznikol akýkoľvek nárok zo zodpovednosti za odstúpenie Kupujúceho od Zmluvy.
5. Predávajúci sa zaväzuje, že ak bude preukázané protispoločenské konanie a/alebo porušenie protikorupčného správania, odškodní Kupujúceho v maximálne možnom rozsahu podľa platných právnych predpisov za akúkoľvek stratu, ujmu, poškodenie alebo nahradí náklady vzniknuté v priamej príčinnej súvislosti s porušením tohto článku VZP.

**Článok 16.**

**Ochrana dôverných informácií**

1. Z dôvodu zabezpečenia maximálnej dôvernosti informácií získaných v súvislosti so vzájomnými rokovaniami a ďalšou spoluprácou v rámci plnenia predmetu Zmluvy, pri ktorej Kupujúci môže Predávajúcemu odovzdať a/alebo sprístupniť informácie/dáta dôverného charakteru (ďalej len „dôverné informácie“) a v záujme ochrany týchto dôverných informácií, je Predávajúci povinný zachovávať mlčanlivosť a získané dôverné informácie nesmie ďalej použiť na iné účely ako plnenie predmetu Zmluvy, okrem prípadu poskytnutia informácií odborným poradcom Predávajúceho (vrátane právnych, účtovných, daňových a iných poradcov alebo audítorov), ktorí sú viazaní všeobecnou povinnosťou mlčanlivosti na základe osobitných právnych predpisov alebo sú povinní zachovávať mlčanlivosť na základe písomnej dohody s Predávajúcim, alebo subdodávateľom Predávajúceho, ak sa subdodávateľ podieľa na plnení predmetu Zmluvy pre Kupujúceho, pričom takáto dohoda o mlčanlivosti s Predávajúcim zabezpečuje ochranu dôverných informácií zdieľaných medzi Predávajúcim a Kupujúcim minimálne v rozsahu týchto VZP, a ak je to potrebné na účely plnenia povinností Predávajúceho podľa týchto VZP.
2. V zmysle týchto VZP sa:
3. za dôvernú informáciu považuje akákoľvek informácia alebo dáta, o ktorých možno vzhľadom na povahu a obsah predpokladať, že na ochrane ich dôvernosti majú Zmluvné strany záujem, ktoré nie sú bežne dostupné v obchodných kruhoch, majú skutočnú alebo aspoň potenciálnu materiálnu alebo nemateriálnu hodnotu, majú byť podľa vôle Kupujúceho utajené a Kupujúci zodpovedajúcim spôsobom ich utajenie zabezpečuje. Zmluvná strana, ktorej boli takéto dôverné informácie poskytnuté sa zaväzuje, že s poskytnutými dôvernými informáciami bude nakladať ako s vlastným obchodným tajomstvom, pričom Zmluvné strany sa výslovne dohodli, že poskytnuté dôverné informácie podliehajú vždy mlčanlivosti bez ohľadu na to, či ako také boli explicitne označené alebo nie (čo však nevylučuje možnosť ich zvýšenej ochrany v prípade záujmu Kupujúceho).
4. za dôvernú informáciu považuje každá informácia alebo časť informácie (spĺňajúca definíciu podľa predchádzajúceho písmena) vzťahujúca sa k predmetu Zmluvy, alebo s ňou súvisiaca bez ohľadu na formu zachytenia takej informácie, preto sa rovnaká ochrana a utajenie poskytuje informáciám zachyteným na hmotnom, ako aj nehmotnom substráte, ďalej informáciám vyjadreným ústne alebo písomne bez ohľadu na to, či sú ako dôverné aj výslovne označené,
5. za dôvernú informáciu nepovažuje:
6. informácia, ktorá je všeobecne známa alebo sa stala všeobecne známou inak ako porušením plnenia predmetu zmluvného záväzku Zmluvnou stranou, alebo sa stala všeobecne známou v dôsledku konania tretej strany, pričom tomuto konaniu tretej strany nesmela napomôcť alebo naviesť ju naň Zmluvná strana, v opačnom prípade Zmluvná strana má okrem iného voči druhej Zmluvnej strane nárok na náhradu škody,
7. informácia, ktorá bola nezávisle vyvinutá,
8. informácia, ktorá bola Zmluvnej strane poskytnutá treťou stranou a druhá strana sa dôvodne domnieva, že ju môže použiť a že tretia strana ju získala oprávnene a v súlade s týmito VZP,
9. informácia, ktorú je Zmluvná strana povinná poskytnúť na základe všeobecne záväzného právneho predpisu alebo právoplatného rozhodnutia orgánu štátnej moci za predpokladu, že:
10. bez zbytočného odkladu písomne alebo telefonicky informuje druhú Zmluvnú stranu o možnosti, že bude povinná poskytnúť informáciu podľa písmena a) a b) toho bodu,
11. poskytne druhej Zmluvnej strane potrebnú súčinnosť pri obrane proti povinnému poskytnutiu informácie podľa písmena a) a b) toho bodu,
12. poskytne informáciu podľa písmena a) a b) toho bodu len v minimálnom nevyhnutnom a požadovanom rozsahu,
13. informácia, ktorú je zmluvná strana povinná zverejniť alebo sprístupniť podľa zákona č. 211/2000 Z. z. o slobodnom prístupe k informáciám, v znení neskorších predpisov.
14. Zmluvné strany sa zaväzujú, že poskytnuté dôverné informácie použijú výhradne k účelu a cieľu, ku ktorému budú druhej Zmluvnej strane určené. Predávajúci sa zaväzuje, že dôverné informácie bez predchádzajúceho písomného súhlasu Kupujúceho neposkytne tretej strane, a to bez ohľadu na to, či bude medzi nimi uzatvorená dohoda, pokiaľ nie je v týchto VZP uvedené inak. Za porušenie povinnosti podľa tohto bodu sa nepovažuje poskytnutie dôverných informácií oprávnenému subjektu Zmluvnou stranou na základe povinnosti vyplývajúcej z platných právnych predpisov pre Zmluvnú stranu, ktorá informácie poskytuje.
15. Zmluvné strany sa zaväzujú, že budú dôverné informácie chrániť aspoň v takom rozsahu ako vlastné dôverné informácie, v žiadnom prípade však nie v menšom rozsahu ako je primeraný a obvyklý stupeň ochrany takýchto informácii. Predávajúci sa zaväzuje v rovnakom rozsahu zaviazať mlčanlivosťou svoje organizačné zložky, zamestnancov alebo riadiacich pracovníkov, prostredníctvom ktorých zabezpečuje plnenie predmetu Zmluvy, pričom za porušenie povinnosti týchto osôb zodpovedá Predávajúci v plnom rozsahu.
16. Predávajúci sa ďalej zaväzuje počas doby plnenia predmetu Zmluvy, ako aj po skončení plnenia predmetu Zmluvy, pokiaľ ho povinnosti mlčanlivosti Kupujúci písomným vyhlásením nezbaví, chrániť dôverné informácie najmä pred:
17. ich neoprávneným použitím, čím sa rozumie akékoľvek použitie dôvernej informácie v rozpore so Zmluvou a týmito VZP,
18. sprístupnením dôverných informácií tretej strane,
19. zverejnením alebo sprístupnením dôvernej informácie, pokiaľ také zverejnenie alebo sprístupnenie nie je dané povinnosťou vyplývajúcou zo všeobecne záväzných právnych predpisov,
20. pred akýmkoľvek iným neoprávneným zverejnením, sprístupnením, stratou, odcudzením, zničením, rozširovaním, rozmnožovaním, náhodným či iným poškodením či iným neoprávneným využívaním alebo spracovaním.
21. Predávajúci je oprávnený poskytnúť alebo sprístupniť dôvernú informáciu bez predchádzajúceho písomného súhlasu Kupujúceho len na základe právoplatného rozhodnutia orgánu štátnej moci. Predávajúci je povinný o uvedenej skutočnosti bezodkladne informovať Kupujúceho, ak jej v tom nebráni zákonné obmedzenie.
22. Predávajúci nesmie dôverné informácie využívať mimo plnenia predmetu Zmluvy. Táto povinnosť platí bez časového obmedzenia aj po skončení Zmluvy.
23. Zmluvné strany sa zaväzujú dodržiavať všeobecne záväzné právne predpisy vzťahujúce sa k ochrane dôverných informácií, obchodnému tajomstvu, ochrane osobných údajov, ako aj všetky ostatné všeobecne záväzné právne predpisy, ktorými sú viazané.
24. Predávajúci sa zaväzuje, že poučí svojich zamestnancov, štatutárne orgány, ich členov a subdodávateľov, ktorým sú sprístupnené dôverné informácie, o povinnosti mlčanlivosti v zmysle tohto článku VZP. V rozsahu zaisťujúcom splnenie povinnosti mlčanlivosti podľa tohto článku VZP, Predávajúci uzatvorí s každým subdodávateľom dohodu o mlčanlivosti, pokiaľ obdobný záväzok nevyplýva pre takého subdodávateľa zo zákona. Predávajúci vyhlasuje, že oboznámil svojich zamestnancov, ktorí sa budú podieľať na plnení predmetu Zmluvy, s povinnosťou mlčanlivosti v zmysle týchto VZP. Za porušenie povinnosti zachovávania mlčanlivosti zo strany zamestnancov a všetkých osôb, ktoré v rámci predmetu plnenia Zmluvy budú mať prístup k poskytnutým dôverným informáciám Kupujúceho, plne zodpovedá Predávajúci.
25. V prípade ak Predávajúci akýkoľvek záväzok mlčanlivosti poruší, zodpovedá Kupujúcemu za takto vzniknutú preukázanú škodu v celom rozsahu. V prípade, ak by na základe právneho predpisu, súdneho alebo iného rozhodnutia alebo akejkoľvek inej skutočnosti vznikla v súvislosti s porušením povinností mlčanlivosti povinnosť uhradiť vzniknutú škodu, zaväzuje sa Predávajúci túto škodu uhradiť namiesto Kupujúceho, avšak len v prípade, ak povinnosť plnenia Kupujúceho vznikla v súvislosti s porušením povinností Predávajúceho podľa týchto VZP. Pokiaľ by Predávajúci túto povinnosť nahradiť škodu namiesto Kupujúceho nesplnil, a musel by plniť Kupujúci, má Kupujúci právo domáhať sa voči Predávajúcemu náhrady za takéto plnenie v celej jeho výške.
26. Predávajúci je povinný oznámiť Kupujúcemu každú neoprávnenú manipuláciu s dôvernými informáciami tvoriacimi predmet ochrany na svojej strane alebo na strane inej osoby ihneď potom, ako túto skutočnosť zistí a zaväzuje sa vyvinúť v spolupráci s Kupujúcim maximálne úsilie na to, aby sa odstránili následky takejto neoprávnenej manipulácie, aby sa zabránilo ďalšej neoprávnenej manipulácii a tiež sa zabezpečili a obnovili všetky opatrenia potrebné na ochranu dôverných informácií tvoriacich predmet ochrany v zmysle Zmluvy a týchto VZP.
27. Nedodržanie povinností v tomto článku VZP sa považuje za podstatné porušenie Zmluvy.

**Článok 17.**

**Doplňujúce ustanovenia**

1. Ak je v súvislosti s vymedzením významu nejakého výrazu v ňom použité veľké začiatočné písmeno, je tak len na uľahčenie orientácie v texte a výraz má rovnaký význam aj s malým začiatočným písmenom, ibaže z kontextu vyplýva inak. Ak z kontextu nevyplýva iné, výrazy v jednotnom čísle zahŕňajú aj význam množného čísla a naopak.
2. Za okolnosti vylučujúce zodpovednosť sa považuje prekážka, ktorá nastala nezávisle od vôle povinnej Zmluvnej strany a bráni jej v splnení jej povinnosti, ak nemožno rozumne predpokladať, že by povinná strana túto prekážku alebo jej následky odvrátila alebo prekonala, a ďalej, že by v čase vzniku záväzku túto prekážku predvídala. Zodpovednosť však nevylučuje prekážka, ktorá vznikla až v čase, keď povinná strana bola v omeškaní s plnením svojej povinnosti, alebo vznikla z jej hospodárskych pomerov. Účinky vylučujúce zodpovednosť sú obmedzené iba na dobu, dokiaľ trvá prekážka, s ktorou sú tieto účinky spojené.
3. Zmluvné strany sa dohodli, že Predávajúci nie je oprávnený jednostranne započítať akúkoľvek svoju pohľadávku voči pohľadávkam Kupujúceho.
4. Predávajúci nie je oprávnený postúpiť akékoľvek pohľadávky (práva) vyplývajúce zo Zmluvy na tretiu osobu alebo sa dohodnúť s treťou osobou na prevzatí jeho záväzkov (povinností) vyplývajúcich zo Zmluvy bez predchádzajúceho písomného súhlasu Kupujúceho.
5. Predávajúci berie na vedomie, že v prípade obstarania Tovaru spolufinancovaného z príslušného operačného programu Európskej únie alebo mechanizmu finančnej podpory Európskej únie, je povinný v súvislosti s plnením Zmluvy strpieť výkon kontroly/auditu/overovania súvisiaceho s dodávaným Tovarom a Súvisiacimi službami oprávnenými osobami na výkon tejto kontroly/auditu/ overovania a poskytnúť im všetku potrebnú súčinnosť, a to kedykoľvek počas platnosti a účinnosti Zmluvy, ako aj do termínov stanovených pre Kupujúceho v zmluvnom vzťahu s príslušným riadiacim orgánom operačného programu Európskej únie alebo riadiacim orgán mechanizmu finančných podpôr Európskej únie, v rámci ktorých si Kupujúci nárokuje prefinancovanie výdavkov uhradených Predávajúcemu, ktoré vznikli s plnením Zmluvy.
6. Oprávnené osoby na výkon kontroly/auditu/overovania na mieste v súvislosti s predmetom Zmluvy sú najmä:
7. riadiaci orgán príslušného operačného programu Európskej únie a ním poverené osoby, riadiaci orgán príslušného mechanizmu finančných podpôr Európskej únie a ním poverené osoby;
8. útvar vnútorného auditu riadiaceho orgánu príslušného operačného programu Európskej únie a ním poverené osoby, útvar vnútorného auditu riadiaceho orgánu príslušného mechanizmu finančných podpôr Európskej únie a ním poverené osoby;
9. Najvyšší kontrolný úrad SR a certifikačný orgán a nimi poverené osoby;
10. orgán auditu, jeho spolupracujúce orgány (najmä Úrad vládneho auditu) a osoby poverené na výkon kontroly/auditu;
11. splnomocnení zástupcovia Európskej Komisie a Európskeho dvora audítorov;
12. orgán zabezpečujúci ochranu finančných záujmov EÚ;
13. osoby prizvané alebo poverené orgánmi uvedenými v písm. a) až f) v súlade s príslušnými právnymi predpismi SR a EÚ.
14. Ak ktorékoľvek z ustanovení Zmluvy a VZP bude považované za nezákonné, neplatné alebo nevykonateľné (celkom alebo z časti) podľa akejkoľvek právnej normy, pravidla alebo na inom základe, také ustanovenie (alebo jeho časť) nebude v rozsahu, ktorý je neplatný tvoriť časť VZP, avšak zákonnosť, platnosť a vykonateľnosť zvyšných ustanovení Zmluvy a VZP zostane nedotknutá.
15. Neoddeliteľnou súčasťou týchto VZP je:

Príloha č. 1: Vzor špecifikácie Tovaru a štruktúrovaný rozpočet Kúpnej ceny.

Príloha č. 2: Pravidla prístupu tretích strán na Ministerstve financií SR.

Príloha č. 3: Zoznam subdodávateľov - Vzor.

**Príloha č. 1**

**Vzor špecifikácie Tovaru a štruktúrovaný rozpočet Kúpnej ceny**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Zariadenie** | **Značka** | **Typové označenie** | **Jednoznačný identifikátor technickej špecifikácie** | **Záruka v rokoch (minimálne)** | **Počet ks** | **Cena za ks**  **(v EUR bez DPH)** | **Cena spolu****(v EUR bez DPH)** | **Cena spolu (v EUR s DPH)** |
|  |  |  |  |  |  |  |  |  |
|  |  |  |  |  |  |  |  |  |
|  |  |  |  |  |  |  |  |  |
|  |  |  |  |  |  |  |  |  |
|  |  |  |  |  |  |  |  |  |
|  |  |  |  |  |  |  |  |  |
|  |  |  |  |  |  |  |  |  |
|  | **Celková cena za predmet Zmluvy** |  |  |

**Príloha č. 2**

**Pravidlá prístupu tretích strán na Ministerstve financií Slovenskej republiky**

**Pravidlá prístupu tretích strán do objektov Kupujúceho**

**(ďalej len „pravidlá“)**

**Článok 1**

**Pravidlá pohybu oprávnených zamestnancov Predávajúceho vrátane tretích osôb,**

**ktoré napĺňajú predmet a/alebo účel Zmluvy v objekte/priestoroch Kupujúceho**

1. Zamestnanci Predávajúceho sú pri vstupe do objektu Kupujúceho a odchode z objektu Kupujúceho povinní riadiť sa pokynmi stálej služby.
2. Do objektu Kupujúceho môžu zamestnanci Predávajúceho vstupovať a z neho odchádzať len k tomu určenými vchodmi pre osoby na Štefanovičovej alebo Kýčerského ulici.
3. Motorové vozidlá Predávajúceho môžu do priestorov Kupujúceho vchádzať a z neho vychádzať len vjazdom zo Štefanovičovej ulice na základe platného povolenia.

**Článok 2**

**Základné povinnosti Predávajúceho voči Kupujúcemu pri poskytovaní**

**prác spojených s naplnením účelu a predmetu Zmluvy**

1. Predávajúci sa zaväzuje, že:
* pred začatím činností spojených s naplnením účelu a predmetu Zmluvy a pred pridelením prístupových práv potrebných na výkon týchto činností oznámi Kupujúcemu personálne obsadenie svojho tímu, ktorý bude vykonávať činnosti spojené s naplnením účelu a predmetu Zmluvy pre Kupujúceho,
* bude bezodkladne informovať Kupujúceho o všetkých personálnych zmenách vo svojom tíme, ktorý vykonáva činnosti spojené s naplnením účelu a predmetu Zmluvy pre Kupujúceho,
* oboznámi svojich zamestnancov, resp. tretie osoby realizujúce činnosti spojené s naplnením účelu a predmetu Zmluvy pre Kupujúceho s bezpečnostnými požiadavkami v rozsahu tejto prílohy a VZP,
* oboznámi svojich zamestnancov resp. tretie osoby realizujúce činnosti spojené s naplnením účelu a predmetu Zmluvy pre Kupujúceho a následne zabezpečí od týchto zamestnancov dodržiavanie:
1. povinnosti dodržiavania ochrany údajov a záväzku mlčanlivosti o údajoch, s ktorými prišli počas výkonu prác pre Kupujúceho do styku, a to aj po ukončení plnenia predmetu Zmluvy, resp. aj po ukončení pracovného resp. služobného pomeru,
2. povinnosti zachovávať mlčanlivosť o osobných údajoch, s ktorými počas práce pre Kupujúceho prišli do styku, ako aj zákaz ich využitia pre osobnú potrebu, bez súhlasu Kupujúceho ich nesmie zverejniť, nikomu poskytnúť ani sprístupniť, pričom povinnosť mlčanlivosti trvá aj po skončení pracovného pomeru alebo obdobného pracovného vzťahu k Predávajúcemu; povinnosť mlčanlivosti neplatí, ak je to nevyhnutné na plnenie úloh súdu a orgánov činných v trestnom konaní podľa osobitného zákona,
3. zdokumentovať všetky zásahy do IKT Kupujúceho podľa pokynov oprávneného zamestnanca za Kupujúceho,
4. povinnosti rešpektovať operatívne pokyny zamestnancov s pridelenými bezpečnostnými rolami u Kupujúceho a oprávnených zamestnancov počas výkonu práce pre Kupujúceho,
5. rešpektovať autorské práva k materiálom poskytnutím Kupujúcim,
6. vrátiť Kupujúcemu všetky poskytnuté materiály a údaje vrátane elektronických a zlikvidovať všetky ich kópie, ak to nebude zmluvne dohodnuté inak.
* Predávajúci poskytne potrebnú súčinnosť audítorovi vykonávajúcemu audit informačného systému Kupujúceho, ak tento súvisí s výkonom práce Predávajúceho pre Kupujúceho,
* Predávajúci poskytne potrebnú súčinnosť Kupujúcemu i pre prípadný audit svojich informačných systémov a IKT, ak tieto súvisia s predmetom plnenia Zmluvy pre Kupujúceho,
* ak predmet plnenia Zmluvy súvisí s vývojom a aktualizáciou informačného systému, resp. IKT Kupujúceho, Predávajúci bude dodržiavať bezpečnostné požiadavky bezpečnostnej politiky Kupujúceho, platnej bezpečnostnej legislatívy, najmä požiadaviek zákona č. 95/2019 Z. z. o informačných technológiách vo verejnej správe a o zmene a doplnení niektorých zákonov a nevniesť nepožadované alebo neschválené funkcie do informačného systému Kupujúceho. Nenaplnenie tejto požiadavky sa bude považovať za porušenie zmluvného vzťahu.
1. Predávajúci zodpovedá za všetky priame alebo nepriame škody (napr. škody vzniknuté v priestoroch Kupujúceho, neodborná manipulácia s Tovarom), ktoré svojim úmyselným alebo neúmyselným konaním či opomenutím spôsobí, vrátane tretích osôb, a zaväzuje sa nahradiť ich Kupujúcemu.
2. V prípade prístupu Predávajúceho k materiálom obsahujúcim utajované skutočnosti sa postupuje podľa ustanovení zákona č. 215/2004 Z. z. o ochrane utajovaných skutočností a o zmene a doplnení niektorých zákonov v znení neskorších predpisov.

**Článok 3**

**Riadenie bezpečnostných incidentov**

1. Bezpečnostným incidentom sa pre účely týchto VZP a Zmluvy rozumie každá situácia alebo stav, ktorý priamo ohrozuje bezpečnosť, alebo funkčnosť aktíva. Bezpečnostný incident môže byť vyvolaný náhodným faktorom, neúmyselným činom, úmyselným útokom alebo podvodom, najmä je to situácia, alebo stav:
2. ktorý je v rozpore so všeobecne záväznými právnymi predpismi, schválenými dokumentmi bezpečnostnej politiky alebo inými internými riadiacimi aktmi Kupujúceho, ktoré sa týkajú informačného systému, napríklad ak sa niekto pokúša zisťovať informácie o informačnom systéme a prístupových heslách, v prípade plnenia účelu a predmetu Zmluvy to platí aj pre dôverné informácie,
3. pri ktorom sú čiastočne alebo úplne nefunkčné systémy (technické zariadenia), hrozí ich zničenie (napríklad ohňom, vodou) alebo je narušená dostupnosť, dôvernosť alebo integrita údajov,
4. pri ktorom je v informačnom systéme alebo v jeho časti prítomné škodlivé programové vybavenie (napr. vírová nákaza, neautorizovaný softvér) a systémová „diera“,
5. pri ktorom je zrejmé alebo existuje podozrenie z vydierania, únosu, spravodajských aktivít, alebo iného kriminálneho činu, vrátane teroristického útoku.
6. Aktívom sa pre účely týchto VZP a Zmluvy rozumie objekt, subjekt, štruktúra, vzťah alebo proces, ktorého narušením môže Kupujúci utrpieť stratu; aktíva môžu byť hmotné a nehmotné: budovy, peniaze, hardvér, softvér, nosiče informácií, na nich uložené informácie, komunikačná technika, kancelárska technika, dokumenty v papierovej a elektronickej podobe, dodávateľská podpora, dôležité osoby potrebné na prevádzku organizácie, identifikačné prostriedky, bezpečnostné prostriedky, peniaze, dobré meno, kredit a pod.
7. Každý zamestnanec Predávajúceho, resp. tretie osoby realizujúce prácu v súvislosti s plnením predmetu Zmluvy pre Kupujúceho je povinný zistenie bezpečnostného incidentu alebo podozrenie na bezpečnostný incident bezodkladne nahlásiť na určené kontaktné miesto, ktorým je oddelenie bezpečnostného monitoringu SOC (tel. číslo: +421 2 5958 5000, kl.: 5000, resp. email: incident@mfsr.sk).

**Článok 4**

**Vyšetrovanie bezpečnostných incidentov**

1. Každý zamestnanec Predávajúceho, resp. tretie osoby realizujúce prácu v súvislosti s naplnením účelu a predmetu Zmluvy pre Kupujúceho je povinný, pri vyšetrovaní bezpečnostných incidentov zamestnancom alebo zamestnancami Kupujúceho, poskytnúť potrebnú súčinnosť.
2. Po vzniku bezpečnostného incidentu nesmie zamestnanec Predávajúceho, resp. tretia osoba, realizujúci prácu v súvislosti s naplnením účelu a predmetu Zmluvy pre Kupujúceho vykonávať akékoľvek aktivity, ktoré by mohli viesť k znehodnoteniu dôkazov alebo k zhoršeniu dôsledkov bezpečnostného incidentu.

**Príloha č. 3**

**Zoznam subdodávateľov**

Obchodné meno uchádzača:

Sídlo alebo miesto podnikania uchádzača:

IČO:

Právna forma:

**Zabezpečenie časti uvedeného predmetu Zmluvy budem(e) plniť prostredníctvom týchto subdodávateľov:**

* + - * 1. Meno a priezvisko subdodávateľa:

Obchodné meno alebo názov:

Adresa pobytu alebo sídla:

Identifikačné číslo alebo dátum narodenia subdodávateľa:

Podiel subdodávky v % a stručný opis určitej časti predmetu Zmluvy, ktorý bude predmetom subdodávky:

* viac ako 50 %

V Bratislave, dňa \_\_\_\_\_\_\_\_\_\_\_

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

podpis štatutárneho orgánu uchádzača alebo

člena štatutárneho orgánu alebo iného

zástupcu uchádzača, oprávneného

konať v mene uchádzača

Poznámka: *Predávajúci doplní počet subdodávateľov podľa potreby.*